परन्तु एक क्षण को पूरी तीव्रता के साथ अनुभव करने में एक और भी खतरा है. तीव्रता की अतिशयता धीरे-धीरे अनुभूत वस्तु को धुँधलाने लगती है जिसे जेम्स ज्वाइस ने ‘एपिफैगी’ नाम दिया है. क्रमशः धुँधली होते-होते यह वस्तु मन में एक विराट अमूर्त या शून्य के रूप में शेष रह जाती है. अनुभूति की उस स्थिति में वह क्षण एकदम रहस्यात्मक सत्ता का रूप धारण कर लेता है. इस प्रकार ‘क्षण’ की कविता कभी-कभी एक नये ढंग के रहस्यवाद में परिणत हो जाती है. अज्ञेय जब ‘शब्दातीत’ कुछ अर्थों की चर्चा करते हुए अपने से बड़े किसी ऐसे दर्द को बात करते हैं ‘जो कहा नहीं गया’ तो सहसा रहस्यवादियों के अनिर्वचनीय तत्त्व का आभास हो जाता है. यही नहीं, उस क्षण को जब वे अजर अमर अक्षर आदि विशेषणों से विभूषित करने लगते हैं तो एक बार फिर अद्वैतवादियों के ब्रह्म की याद ताजा हो जाती है.